ไทยพาณิชย์เปิดขายกองทุน "หุ้นจีนเอแชร์"
บลจ.ไทยพาณิชย์ ฉวยจังหวะจีนเปิดต่างชาติลงทุน A-Share ออกกองซื้อหุ้นใหญ่
4 ก.พ. 2558

บลจ.ไทยพาณิชย์ ฉวยจังหวะจีนเปิดต่างชาติลงทุน A-Share ออกกองซื้อหุ้นใหญ่  
นายสมิทธ์ พนมยงค์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ กล่าวว่า หลังจากทางการจีนเปิดให้นักลงทุนต่างชาติเข้าไปซื้อขายหุ้นจีนในตลาดหลักทรัพย์เซี่ยงไฮ้ได้เสรีมากขึ้น ทำให้มีเม็ดเงินลงทุนไหลเข้าตลาดหุ้นจีน A-Share จำนวนมากอย่างต่อเนื่อง
นอกจากนี้ นักลงทุนยังมั่นใจต่อตลาดหุ้นจีนมากขึ้น โดยมีมุมมองเชิงบวกต่อการปฏิรูปเศรษฐกิจ และการดำเนินนโยบายผ่อนคลายทางการเงินและเพิ่มมาตรการต่างๆ เพื่อรักษาระดับการเติบโตของเศรษฐกิจ 
นายสมิทธ์ กล่าวอีกว่า บลจ.ไทยพาณิชย์จึงเปิดขายกองทุนเปิดไทยพาณิชย์ หุ้นจีนเอแชร์ ที่มีนโยบายลงทุนหุ้นจีนในตลาด A-Share ผ่านกองทุน ChinaAMC CSI 300 Index ETF ในสกุลเงินหยวน (RMB) และมีนโยบายป้องกันความเสี่ยงจากอัตราแลกเปลี่ยนไม่น้อยกว่า 90% ของมูลค่าทรัพย์สินที่ลงทุนในต่างประเทศ โดยเสนอขายครั้งแรกระหว่างวันที่ 6 – 12 ก.พ. นี้
ทั้งนี้ กองทุน ChinaAMC CSI 300 Index ETF เป็นอีทีเอฟซื้อขายในตลาดหลักทรัพย์ฮ่องกง มีนโยบายลงทุนในหุ้นที่เป็นส่วนประกอบของดัชนี CSI 300 โดยกองทุนหลักจะลงทุนในหุ้น A-share ที่จดทะเบียนในตลาดหลักทรัพย์เซี่ยงไฮ้และเสิ่นเจิ้น
นายสมิทธ์ กล่าวว่า การเลือกใช้ดัชนี CSI 300 ซึ่งประกอบด้วยหุ้นขนาดใหญ่ 300 หุ้นที่อยู่ในตลาดหลักทรัพย์เซี่ยงไฮ้และเสิ่นเจิ้น เป็นตัวแทนที่ดีในการอ้างอิงถึง หุ้นในตลาดจีนเพราะหุ้นกระจายตัวในหลายกลุ่มอุตสาหกรรม ขณะที่ดัชนีหลักตัวอื่นๆ ของตลาดหุ้นจีนมักกระจุกตัวอยู่ในกลุ่มการเงิน ซึ่งสอดคล้องกับการขยายตัวทางเศรษฐกิจของจีน